Linja-autokuljettajan lyönti tallentui videolle Espoon Matinkylän terminaalissa. Paikalle kutsuttiin poliisipartio. Silminnäkijä kuvailee tilannetta järkyttäväksi.

HSL-bussiin noussut matkustaja ja linja-auton kuljettaja provosoivat toisensa tappelunnujakkaan torstaina iltapäivällä puoli kolmen aikoihin, kun Matinkylästä Piispansiltaan ajava linja 164 oli lähdössä lähtöpysäkiltään.

Silminnäkijäksi joutunut henkilö kuvasi tilanteesta videotallenteen. Kuvasta näkyy, kun selvästi suuttunut bussikuski kiroilee toiselle miehelle ja sen jälkeen lyö tätä pään alueelle.

Silminnäkijä kertoo olleensa bussissa jo etukäteen ja kuunnelleensa musiikkia, kun tilanne alkoi kärjistyä. Hän sai käsityksen, että matkustaja oli pyrkinyt sisään väärennetyllä kännykkälipulla.

– Matkustaja meni bussiin, ja kuski alkoi huutaa, että sinulla on väärennetty lippu. Mies meni istumaan, ja kuski huusi neljä kertaa, että tule takaisin, silminnäkijä kertoo.

HSL:n kännykkäsovelluksesta ostettava bussilippu näkyy liikkuvana, tietyn värisenä animaationa puhelimen näytöllä, kun se on voimassa. Tilanteen nähnyt henkilö kertoo, että matkustaja ei suostunut näyttämään lippua uudelleen, kun kuljettaja vaati sitä. Mies ei suostunut nousemaan ylös takapenkiltä, jonne oli istunut.

– Kuski soitti vartijat, ja ilmeisesti vartijat olivat poliisiin yhteydessä, kun matkustaja ei suostunut lähtemään.

Pelokas tunnelma, poliisit paikalle

Länsi-Uudenmaan poliisilaitos vahvistaa Iltalehdelle, että paikalle lähetettiin partio selvittämään tapahtunutta.

Silminnäkijä arvioi, että myös matkustaja käyttäytyi uhkaavasti. Kertomuksessa mainitut asiat eivät vielä näy kaikilta osin videolla.

– Se eskaloitui niin, että kuljettaja käveli matkustajan luo. Oli ehkä 30 sekuntia sananvaihtoa, kun matkustaja nousi ylös ja yritti lyödä. Kuski torjui sen.

Videon tapahtumien jälkeen bussiin jäi pelokas, silminnäkijän mukaan ”järkyttynyt” tunnelma. Paikalla oli hänen mukaansa myös äiti, joka oli liikenteessä ”noin 1-vuotiaan” lapsensa kanssa.

– Siinä oli nainen rattaiden kanssa, joka huusi, että voitteko lopettaa tämän. Hän sanoi, että mennään ulos rauhoittumaan.

Pelästyneet matkustajat poistuivat nopeasti linja-autosta tappelun vuoksi.

– Ihmiset olivat, että mitä tässä juuri tapahtui. Hyvin hämmentynyt tilanne. Ehkä kolmasosa matkustajista lähti ulos lyömisen jälkeen, silminnäkijä kertoo.

Yhtiö selvittää

Henkilö sanoo lähteneensä itsekin bussista ja menneensä seuraavalla.

HSL:n bussilinjan 164 ajamisesta vastaa Pohjolan Kaupunkiliikenne Oy. Yhtiön liikennejohtaja Johan Nykvist vahvistaa, että tapaus on sattunut, mutta sanoo, ettei ole vielä ehtinyt keskustella kyseisen kuljettajan kanssa.

Nykvistin mukaan yhtiö selvittää myös sitä, löikö matkustaja kuljettajaa ennen tilanteen lopullista kärjistymistä. Pohjolan Kaupunkiliikenteen mukaan tilanne sai alkunsa väärällä lipulla matkustamisesta.

– Tällaiset tilanteet ovat äärettömän harvinaisia, Nykvist sanoo.